text: Lars Løkke: Reglerne skal laves om
  07 august 2015 kl. 10.40
  På fredagens pressemøde slog statsminister Lars Løkke (V) fast, at reglerne for eftervederlag skal laves om.
  Statsminister Lars Løkke Rasmussen (V) slår i dag fast, at reglerne for politikernes eftervederlag skal laves om. Det sker i kølvandet på den seneste tids massive kritik at forsvarsministeren og tidligere regionsrådsformand, Carl Holst, der stod til at modtage 830.000 kroner.
  - De regler vi har, er ikke gode nok, sagde statsministeren, Lars Løkke Rasmussen, på dagens pressemøde i forbindelse med Venstres sommergruppemøde.
  - Der er en problemstilling om borgmestre og regionsrådsformænd. Det er åbenlyst. Det er svært for folk at forstå, derfor skal der kigges på de her regler, forklarede Lars Løkke Rasmussen senere.
  Ifølge Ritzau har Carl Holst (V) indtil videre modtaget 485.938 kroner. Men den tidligere regionsrådsformand valgte altså i går at frasige sig fremtidige udbetalinger af sit eftervederlag.
  Lars Løkke ville på pressemødet ikke kommentere, hvorvidt han selv har haft indflydelse på Carl Holsts beslutning.
  - Jeg tager til efterretning, den beslutning han har truffet.
  